**Priloga 1: Varovanje osebnih podatkov in poslovnih skrivnosti**

**Javni razpis** **Zagotavljanje podpore inovativnim ekosistemom ekonomsko-poslovne infrastrukture v letu 2025**

**1. Varstvo osebnih podatkov**

**Pravna podlaga**

* Uredba (EU) 2016/679 Evropskega Parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES v nadaljevanju: Splošna uredba o varstvu podatkov ali GDPR),
* Zakon o varstvu osebnih podatkov (Uradni list RS, št. 163/22; v nadaljevanju: ZVOP-2),
* 140. člen Uredbe št. 1303/2013/EU Evropskega Parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006.

**Osnovni podatki o upravljavcu**

Identiteta in kontaktni podatki upravljavca osebnih podatkov:

Ministrstvo za kohezijo in regionalni razvoj (v nadaljevanju: MKRR), Kotnikova ulica 5, 1000 Ljubljana, tel.: (01) 400 33 11, e-mail: gp.mkrr@gov.si, spletna stran: <https://www.gov.si/drzavni-organi/ministrstva/ministrstvo-za-kohezijo-in-regionalni-razvoj/>,

ki ga predstavlja minister dr. Aleksander Jevšek, tel.: 01 400 36 80, e-mail: gp.mkrr@gov.si.

MKRR je, v skladu z zahtevo iz Splošne uredbe o varstvu podatkov, imenovalo pooblaščeno osebo za varstvo osebnih podatkov, ki znotraj MKRR preverja skladnost obdelav osebnih podatkov iz pristojnosti MKRR v skladu s Splošno uredbo o varstvu podatkov in ZVOP-2. Podatki pooblaščene osebe za varstvo osebnih podatkov so objavljeni na spletni strani MKRR, doseči pa jo je mogoče preko elektronskega naslova dpo.mkrr@gov.si.

MKRR se kot upravljavec zaveže, da bo zagotovilo zadostna jamstva za izvedbo ustreznih tehničnih in organizacijskih ukrepov na način, da bo njegova obdelava osebnih podatkov izpolnjevala zahteve iz Splošne uredbe o varstvu podatkov in ZVOP-2.

V nadaljevanju tega poglavja se besedne zveze »osebni podatki prijavitelja« oz. beseda »prijavitelj« ter beseda »posameznik« lahko nanašajo tudi na druge osebe, oziroma na vse osebne podatke drugih oseb, ki jih bodo obdelovali zaposleni na MKRR ter drugi v nadaljevanju posebej omenjeni javni uslužbenci v okviru izvajanja razpisa oziroma pogodbe o sofinanciranju.

**Čas obdelave oziroma rok hrambe**

Prejeti osebni podatki se bodo obdelovali le toliko časa, dokler bo to potrebno za dosego namena, zaradi katerega so se zbirali ali nadalje obdelovali, torej dokler ne bo razpis izveden oziroma operacija zaključena in roki za poročanje in spremljanje pretečeni. Po izpolnitvi namena obdelave bodo osebni podatki izbrisani oziroma uničeni. V izjemnih primerih, ko drugače ni mogoče določiti roka hrambe osebnih podatkov po koncu njihove obdelave, je to rok petih (5) let, podobna rešitev velja tudi za primere, kadar Zakon o varstvu dokumentarnega in arhivskega gradiva ter arhivih (Uradni list RS, št. 30/06 in 51/14) oziroma na njegovi podlagi klasifikacijski načrt MKRR predpisuje hrambo in tip hrambe dokumentov, v katerih se osebni podatki nahajajo, bodo tovrstni osebni podatki arhivirani in tam, kjer je mogoče izbrisani – če niso trajno arhivsko gradivo.

Skladno z b) točko prvega odstavka 5. člena Splošne uredbe o varstvu podatkov, je nadaljnja obdelava v namene arhiviranja v javnem interesu ali v statistične namene združljiva s prvotnim namenom obdelave, pri čemer se bodo osebni podatki, ki bodo arhivirani v javnem interesu oziroma v statistične namene varovali z ustreznimi zaščitnimi ukrepi, ki so skladno s prvim odstavkom 89. člena Splošne uredbe o varstvu podatkov enaki drugim ukrepom za varstvo osebnih podatkov in so opredeljeni v nadaljevanju.

Za namene presojanja prenehanja ali premestitve proizvodne dejavnosti iz programskega območja, oziroma spremembe lastništva postavke infrastrukture, ki daje upravičencu neupravičeno prednost ali bistveno spreminja operacijo, oziroma vpliva na značaj, cilje ali pogoje izvajanja operacije, zaradi česar bi se razvrednotili prvotni cilji operacije, je rok za hrambo dokumentov povezanih s tem razpisom na podlagi 1. točke 72. člena Uredbe (EU) št. 1303/2013 **5 let**, ob izpolnjenosti določenih pogojev, pa se ta rok lahko podaljša na **10 let**.[[1]](#footnote-1)

**Namen obdelave**

MKRR se zavezuje, da bodo osebni podatki obdelani zakonito, pošteno in na pregleden način ter da bo od upravičenca zahtevalo, pridobivalo in obdelovalo zgolj osebne podatke, ki so neposredno in objektivno povezani z izvajanjem tega javnega razpisa, oziroma izvrševanjem pogodbe o sofinanciranju.

Namen obdelave je izvedba javnega razpisa ali javnega poziva (preverba izpolnjevanja razpisnih pogojev, izdelava ocene prejete vloge, preverba točnosti podatkov glede na javne evidence), vodenje podatkov in evidenc (evidence izbranih in neizbranih prijaviteljev (vključno z zavrženimi vlogami)), vodenje statističnih in drugih analitičnih evidenc, priprava opomnikov in drugih notranjih dopisov. Namen obdelave podatkov po sklenitvi pogodbe o sofinanciranju bo preverjanje izpolnjenosti pogojev, rokov in proračunskih možnosti za izplačilo zahtevka (nastanek dejanskih stroškov, realizacija in druge oblike dokazil), vodenje evidence veljavnih operacij (odstopi od pogodb), poročanje koordinacijskemu organu, Ministrstvu za finance, Računskemu sodišču, Evropski Komisiji, Uradu za nadzor proračuna in drugim pristojnim revizijskim in nadzornim organom, vodenje statističnih in drugih analitičnih evidenc, priprava opomnikov in drugih notranjih dopisov, vrednotenje, objava prejemnikov sredstev, obdelava za namene sodelovanja in priprave oziroma izdelave vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi), poročanje o dodeljenih državnih pomočeh, obdelava za namene programa e-RAR in ARACHNE ter učinkovitega delovanja informacijskih sistemov, ki jih uporablja ali jih je dolžno uporabljati MKRR (IS OU e-MA in e-MA2; v nadaljevanju: aplikacija).

Vsebina obdelave iz prejšnjega odstavka je omejena na vpogled, zbiranje, beleženje, urejanje in shranjevanje ter izbris ali uničenje (v kolikor je nujno, se lahko doda še; strukturiranje, prilagajanje ali spreminjanje, priklic, uporaba, razkritje s posredovanjem, razširjanje ali drugačno omogočanje dostopa, prilagajanje ali kombiniranje, omejevanje) osebnih podatkov prijaviteljev in upravičencev, pri čemer se zbirajo sledeče vrste osebnih podatkov:

* osebna imena,
* davčne številke,
* naslovi,

ki se nanašajo na zaposlene pri upravičencih ter zunanje izvajalce.

**Zakonitost obdelave in pravna podlaga**

Temelj zakonitosti obdelave osebnih podatkov, ki bodo posredovani v vlogi prijavitelja oziroma v dokazilih in drugih gradivih, tako ob prijavi na zadevni javni razpis kot tekom trajanja projekta oz. izvajanja pogodbe o sofinanciranju, izhaja iz b) točke 1. odstavka 6. člena Splošne uredbe o varstvu podatkov, saj je obdelava tovrstnih podatkov potrebna za izvajanje nalog, povezanih z javnim razpisom (kot so preverba in ocenjevanje vloge, komunikacija z upravičencem, izdaja sklepa o izbiri in s tem zamejeni združljivi nameni naknadne obdelave), torej nalog, ki se izvajajo na zahtevo upravičenca pred potencialno sklenitvijo pogodbe o sofinanciranju, ob njegovi prijavi na zadevni javni razpis, oziroma v nadaljnje, ob izvajanju tovrstne pogodbe.

Zagotovitev osebnih podatkov v kontekstu prijaviteljeve vloge in prijave na zadevni javni razpis oziroma pripadajočih dokazil, je **obveznost, ki je potrebna za sklenitev pogodbe o sofinanciranju**. Morebitne posledice, če se tovrstni podatki ne zagotovijo, torej če se odda prijava in vloga, ki je pomanjkljiva, saj ne vsebuje določenih osebnih podatkov, ki bi bili z vidika presoje vloge oziroma prijave nujni, je izdaja **sklepa o neizbiri, oziroma formalno zavrženje vloge**. Prijavitelj je lahko, skladno s pravili upravnega postopka pozvan, da svojo pomanjkljivo prijavo oziroma vlogo ustrezno dopolni.

V kolikor bo v prihodnje pogodba o sofinanciranju sklenjena, pa bo obveznost posredovanja osebnih podatkov v kontekstu zahtevkov in pripadajočih dokazil oziroma drugih gradiv, **pogodbena obveznost upravičenca**, pri čemer bo neizpolnjevanje te pogodbene obveznosti lahko privedlo do tega, da **zahtevki ne bodo mogli biti plačani** oziroma, v izjemnih primerih, celo do **odstopa od pogodbe**.

**Ukrepi za varovanje osebnih podatkov**

Zaposleni na MKRR (skrbniki pogodb, kontrolorji) in drugi javni uslužbenci, ki morajo po službeni dolžnosti imeti dostop do osebnih podatkov, so po Splošni uredbi o varstvu podatkov, Zakonu o varstvu osebnih podatkov ter kazensko in civilno zavezani k varovanju osebnih podatkov ter tudi k varovanju z njimi povezanih podatkov ali osebnih podatkov označenih na drug način (na podlagi Zakona o tajnih podatkih, Zakona o gospodarskih družbah in drugih predpisov), za celotno obdobje trajanja pogodbe o zaposlitvi in tudi po njenem prenehanju.

Ukrepi za varovanje osebnih podatkov, ki jih na tehnični ravni izvaja MKRR, vključujejo zlasti fizično varovanje gradiva, ki vsebuje osebne podatke na za to posebej določenih mestih in v posebnih varovanih omarah, ki so pod ključem. Pisarne uslužbencev, kje se gradivo hrani, so varovane z navadnimi vrati in se zaklepajo, delovni prostori MKRR pa so varovani tako z varnostno službo, kot kamerami ter varnimi vrati na vseh vhodih. Organizacijsko varnostni ukrepi predstavljajo predvsem spoštovanje načela minimalnosti, oziroma izvedbo psevdonimizacije podatkov, kadar bo to mogoče in primerno za obdelavo, ter usposabljanje delavcev o varstvu in delu z osebnimi podatki.

Glede varovanje osebnih podatkov v e-okolju so javni uslužbenci pri varovanju dokumentov oziroma podatkov dolžni ravnati skladno z Uredbo o upravnem poslovanju, pri čemer 85. člen omenjene uredbe nalaga, da se dokumenti ali drugo gradivo, ki vsebuje varovane podatke v elektronski obliki, brez šifriranja ne smejo posredovati izven podatkovno komunikacijskega omrežja državnih organov (HKOM). Tovrstni podatki se hkrati smejo posredovati le v ustrezno varovane informacijske sisteme ali v varne elektronske poštne predale, ki so dostopni z uporabo podatkov za varno elektronsko podpisovanje.

Omenjeno velja tudi za aplikacijo, v kateri se hrani glavnina prejetih osebnih podatkov prijaviteljev, saj se je v njo mogoče prijaviti zgolj preko uporabe gesla in digitalnega potrdila SIGOV-CA. Posamezni obdelovalci imajo znotraj aplikacije dostop samo do tistih operacij oziroma osebnih podatkov, za katere so eksplicitno zadolženi, saj je njihovo delo neposredno povezano z zadevnim razpisom oziroma operacijo.

**Kategorije uporabnikov osebnih podatkov**

Posredovane osebne podatke bodo uporabljale sledeče kategorije oseb: zaposleni na zadevnem direktoratu, ki je pripravil razpis, zaposleni v splošni službi, v finančni službi, v kontrolni enoti, v sektorju za sistem MKRR ter nadzorni organi (FURS, NRS, UNP, RSRS, Eca in ostali pristojni nadzorni organi).

MKRR ne bo preneslo prejetih osebnih podatkov v tretjo državo ali mednarodno organizacijo.

**Pravice prijavitelja in dodatne informacije**

Od MKRR je mogoče kadarkoli zahtevati **dostop do osebnih podatkov** in **popravek** ali **izbris osebnih podatkov** ali **omejitev obdelave v zvezi s posameznikom, na katerega se nanašajo osebni podatki**, tako da o tem obvesti skrbnika razpisa ali pogodbe, oziroma pooblaščeno osebo za varstvo osebnih podatkov.

Posameznik lahko kadarkoli prekliče obdelavo njegovih osebnih podatkov v celoti oziroma v določenem delu, tako da o tem obvesti skrbnika razpisa ali pogodbe, oziroma pooblaščeno osebo za varstvo osebnih podatkov. Skrbnik razpisa ali pogodbe ter upravičenec skupaj določijo nadaljnjo obliko sodelovanja.

Posameznik ima tudi **pravico da ugovarja obdelavi osebnih podatkov** in **pravico do prenosljivosti svojih osebnih podatkov**, pri čemer se, skladno s tretjim odstavkom 20. člena Splošne uredbe o varstvu podatkov, pravica do prenosa osebnih podatkov ne uporablja glede obdelave, ki je potrebna za opravljanje nalog, ki jih MKRR izvaja v javnem interesu ali pri izvajanju javne oblasti v skladu s področnim zakonom ali pravnim aktom, ki je enakovreden zakonu.

Posameznik, na katerega se nanašajo osebni podatki, ima **pravico do vložitve pritožbe** pri nadzornem organu za varstvo osebnih podatkov Republike Slovenije - **pri Informacijskem pooblaščencu,**  Dunajska cesta 22, SI-1000 Ljubljana, tel.: 01 230 97 30, e-mail: gp.ip@ip-rs.si, spletna stran: https://www.ip-rs.si/.

Osebni podatki prijavitelja ne bodo podvrženi avtomatiziranemu sprejemanju odločitev oziroma oblikovanju profilov iz prvega in četrtega odstavka 22. člena Splošne uredbe o varstvu podatkov.

|  |  |
| --- | --- |
|  |  |

**2. Varovanje poslovnih skrivnosti**

S prijavo na javni razpis se prijavitelj strinja, da zgoraj našteti uslužbenci MKRR ter določeni drugi javni uslužbenci (PO, OU, MF-PO, RO) z namenom preverjanja vloge in odločitve o sofinanciranju, oziroma za potrebe izvajanja funkcije nadzora, vpogledujejo v prijaviteljevo vlogo. Tovrsten vpogled vključuje tudi seznanitev z tistimi deli vloge, ki vsebujejo morebitne poslovne skrivnosti.

Prijavitelj se posledično strinja, da so vsi podatki iz vlog, ki jih ocenjevalna komisija pregleduje v okviru zadevnega javnega razpisa, informacije javnega značaja, v kolikor le-.ti **niso posebej označeni z označbo »poslovna skrivnost«**. Označba poslovne skrivnosti se lahko nanaša na posamezen podatek ali na posamezen del vloge, ne more pa se nanašati na vlogo kot celoto. Vse označene poslovne skrivnosti se bodo varovale skladno z zakonom, ki ureja njihovo varovanje in z dobrimi poslovnimi običaji in notranjimi pravilniki MKRR.

Prijavitelj s prijavo na zadevni razpis soglaša tudi z dejstvom, da se bodo nekateri podatki o operaciji, za katere je tako posebej določeno s predpisi, oz. ki predstavljajo informacije javnega značaja, lahko objavljali. Slednje vključuje predvsem dejstvo, da bo upravičenec vključen v seznam upravičencev, ki bo obsegal navedbo upravičenca, naziv operacije, regijo upravičenca in znesek javnih virov financiranja operacije. Objave podatkov o operaciji in upravičencih do sredstev bodo izvedene v skladu z zakonom, ki ureja dostop do informacij javnega značaja, in zakonom, ki ureja varstvo osebnih podatkov, kakor tudi Splošno uredbo o varstvu osebnih podatkov.

1. Skladno z 2. točko 72. členom UREDBA (EU) št. 1303/2013 EVROPSKEGA PARLAMENTA IN SVETA z dne 17. decembra 2013, je pri operaciji, ki vključuje naložbe v infrastrukturo ali produktivne naložbe, treba prispevke iz skladov ESI vrniti, če se proizvodna dejavnost v 10 letih od zadnjega izplačila upravičencu premesti iz Unije, razen kadar je upravičenec MSP. Kadar je prispevek iz skladov ESI v obliki državne pomoči, se namesto desetletnega obdobja uporabi rok, ki velja v okviru pravil o državni pomoči. [↑](#footnote-ref-1)